Ilja Metjnikov
Ilja Metjnikov var en russisk zoolog og mikrobiolog. Metjnikov var professor i zoologi og sammenlignende anatomi ved universitetet i Odessa i årene 1870-1882. Under et studieophold i 1882-1886 i Messina på Sicilien opdagede han, at der i søstjernelarver er celler, som samles omkring fremmedlegemer. Han kaldte cellerne fagocytter (ædeceller) og antog, at disse celler udgjorde immunforsvaret (se immunologi (immunsystemet)). I årene 1888-1916 var han tilknyttet Pasteurinstituttet i Paris, som han var leder af fra 1895. Her påviste han, at fagocytter ved at opsuge fremmede stoffer indgår i bekæmpelsen af infektioner hos alle højerestående dyrearter. Metjnikov modtog sammen med immunologen Paul Ehrlich nobelprisen i fysiologi/medicin i 1908.